በኦሮሞ ብሔረሰብ አስተዳደር እና አፋር ክልል አዋሳኝ አካባቢዎች የሚፈጠሩ ግጭቶችን ሌሎች እንዳይጠቀሙበት መጠንቀቅ እንደሚገባ ነዋሪዎች ተናገሩ፡፡
ኅብረተሰቡን ያሳተፈ የሰላም ማስፈን ሥራ እየሠሩ መሆኑን የአስተዳደሩ የሥራ ኃላፊዎች ተናግረዋል፡፡ባሕር ዳር፡ መስከረም 19/213ዓ.ም (አብመድ) የአማራ ክልል ኦሮሞ ብሔረሰብ አስተዳደር አብዛኛው ወረዳዎች ከአፋር ክልል ወረዳዎች ጋር ይዋሰናሉ፡፡ የሁለቱ ክልል ሕዝቦች በአብሮነት ደጉንም ክፉውንም ጊዜ አሳልፈዋል፤ እያሳለፉም ነው፡፡ በተወሰኑ አካባቢዎች በውኃ እና በግጦሽ እጥረት የተነሳ አልፎ አልፎ ግጭቶች ቢስተዋሉም የቆየ እና የዳበረ የመፍቻ ዘዴም አላቸው፡፡የሁለቱ አጎራባች ሕዝቦች የሥራ ኃላፊዎች፣ የሀገር ሽማግሌዎች፣ የሃይማኖት አባቶች በጋራ ሆነው የሚፈጠሩ ግጭቶችን እንደ አካባቢው ወግና ባህል መሠረት ሲፈቱ ቆይተዋል፡፡ አሁን አሁን በአካባቢው የሚስተዋልው አለመረጋጋት ግን መልኩን እንዳይቀይርና በሌሎች አካባቢዎች ሁከት የሚፈጥሩ አካላት መጠቀሚያ እንዳይሆን ስጋት እንዳላቸው ያነጋገርናቸው ነዋሪዎች ስጋታቸውን ተናግረዋል፡፡ አቶ አብዱ አሊ ነዋሪነታቸው በኦሮሞ ብሔረሰብ አስተዳደር ባቲ ወረዳ ወዮ ፈላና ቀበሌ ነው፡፡ ከባለፉት አምስት ዓመታት ጀምሮ በአካባቢያቸው አለመረጋጋት መኖሩን ጠቅሰው ግጭቱን እያባባሱ ያሉ አካላት ማስተዋላቸውን አስረድተዋል፡፡ “ድሮ አያቶቻችን በግጦሽ ሳር እና በውኃ ከጎረቤቶቻችን አፋሮች ጋር ይጋጩ እና በበነጋታው በሀገር ሽማግሌዎች እና በሃይማኖት አባቶች አማካኝነት እርቅ ይወርዳል፤ ግጭቱም ያቆማል፡፡ አሁን ግን ግጭቱን የሚያባብሱ አካላት አሉ” ያሉት አቶ አብዱ ትኩረት እንደሚያሻው ጠቅሰዋል፡፡አቶ ሴኮ ዘይኑ በአፋር ክልል ዞን አንድ በአድአር ወረዳ የቡርቃ ቀበሌ ነዋሪ ናቸው፡፡ አቶ ሴኮ ከባለፉት አምስት ዓመታት ጀምሮ የተለየ የሰላም እጦት እንደተጋረጠባቸው ተናግረዋል፡፡ “እስከ ዛሬ ድረስ አብረን ነበር በሰላም የኖርነው፤ ዛሬ ምን አዲስ ነገር መጥቶ ነው እንደዚህ ግጭቱ ሊብስ የቻለው?” ብለው የጠየቁት አቶ ሴኮ “በአካባቢው የተለየ አካል ነው ግጭቱን እያባባሰ የሚገኘው እንጂ በኦሮሞና በአፋር መካከል በግጦሽ እና ውኃ አልፎ አልፎ የሚከሰት ግጭት እንጂ ሆድ እና ጀርባ የሚያደርገን አልነበረም፡፡ እኛ የምንፈልገው ሰላም ብቻ ስለሆነ የሚመለከተው አካል ሰላማችንን ሊያስጠብቅ ይገባል” ብለዋል፡፡በአፋር ብሔራዊ ሀገር አቀፍ ዜና መንግሥት የዞን አንድ የሰላም እና ደኅንነት መምሪያ ኃላፊ አሚን ሀጂ “ድሮ የአፋር እና የኦሮሞ ሕዝቦች ግጭት የውኃ እና ግጦሽ ነበር፤ የተከሰተውን ጥቂት ግጭት ለማሳደግ እና ለማስፋት ሆን ብለው እየሠሩ የሚገኙ አካላት ስላሉ ሁለቱም ኅብረተሰቦች ጥንቃቄ ሊያደርጉ እና ሊያጋልጡ ይገባል፤ እነዚህ አካላት በከንቱ ይደክማሉ እንጂ ሁለቱን ሕዝቦች መነጠል አይችሉም” ብለዋል፡፡በሁለቱም አጎራባች አካባቢዎች የበረሃ አንበጣ መንጋ የተከሰተ ስለሆነ የጋራ የሆኑ ችግሮቻቸውን አብረው እየፈቱ መሆኑን ነው ኃላፊው ያስረዱት፡፡ ችግሩን ለማቃለል የሀገር ሽማግሌዎች፣ የሃይማኖት አባቶች፣ ወጣቶች እና የመንግሥት የሥራ ኃላፊዎች ውይይት ማድረግ እንደሚጠበቅባቸውም አቶ አሚን አስታውቀዋል፡፡